
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ
№ РС-965-19-035

	Днес, 08.04.2020 г., Комисията за противодействие на корупцията и за отнемане на незаконно придобитото имущество /КПКОНПИ/, в състав:

	Председател: Сотир Цацаров
	Заместник – председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:

Производството е образувано по реда на чл. 71, ал. 1, предложение първо от Закона за противодействие на корупцията и за отнемане на незаконно придобитото имущество (ЗПКОНПИ),  въз основа на сигнал, който е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ 01/С-965 от 31.12.2019 г.
Сигналът е подаден против Николай Гешев – Директор на Дирекция „Инспекторат“ при МВР.
По същество в сигнала се твърди, че старши комисар Николай Гешев е забавил предвижването по етапния ред на документи, касаещи дисциплинарната отговорност на Н. Х. – държавен инспектор в отдел 02 на Дирекция “Инспекторат” при МВР за извършени нарушения от негова страна, изразяващи се в превишаване на правомощията му в хода на извършена проверка, разпоредена със Заповед № 8121з-1305/19.10.2019 г. на Министъра на вътрешните работи, за извършване на контролна проверка в структурите на МВР разпоредители с бюджет и съставните им единици по спазване на изискванията на Наредбата за административно обслужване при предоставяне на услуги, с което е целял изтичането на преклузивните срокове за реализирането й.
Излагат се и твърдения за нарушения от страна на Николай Гешев, свързани с провеждане на конкурси за назначаване на служители в Дирекция “Инспекторат” при МВР в нарушение на Наредба № 8121з-406/14.04.2015 г. за условията и реда на провеждане на конкурс за преминаване в по-висока по вид длъжност на държавните служители в МВР. Същият изготвя и изпраща предложение за обявяване на конкурс за вакантни ръководни длъжности в Дирекция “Инспекторат” при МВР, като е предложил проверката на професионалните знания на кандидатите да се проведе чрез писмена работа по предварително подготвени теми, с неясно и объркващо съдържание, при което е невъзможно да се прилагат единни критерии и методология за оценяване. Липсата на тази възможност води до субективизъм и неправилност при провеждане на етап от конкурсната процедура, свързана с проверка на професионални знания на кандидата.
Към сигнала не са приложени доказателства.
От Министъра на вътрешните работи са изискани и представени следните доказателства: акт за встъпване в длъжност от 03.08.2015 г. на старши комисар Николай  Гешев - директор I степен на Дирекция “Инспекторат” - МВР, съгласно Заповед № 8121К-2562/31.07.2015 г. на министъра на вътрешните работи; длъжностна характеристика с рег.№ 8121р-23100/27.05.2015 г., утвърдена със заповед № 8121з-613/28.05.2015 г., длъжностна характеристика с рег.№ 8121р-17283/09.08.2017 г., утвърдена със заповед № 8121з-1071/21.08.2017 г. и докладна записка с рег. № 369р-1254/16.01.2019 г.
Извършени са справки в Регистър НБД „Население“.

В хода на проверката по сигнала Комисията установи следното от фактическа страна:

Сигналът е подаден от лице, с посочени имена и е подписан.
Николай Гешев с ЕГН ********** заема длъжността “директор I степен” на Дирекция “Инспекторат” - МВР по силата на Заповед № 8121К-2562/31.07.2015 г. на министъра на вътрешните работи и акт за встъпване в длъжност от 03.08.2015 г.
В изпълнение на Заповед № 8121з-1305/19.10.2018 г. и утвърден план с рег.№ 4575р-3887/19.10.2018 г. Н. Х. - държавен инспектор в Отдел 02 на Дирекция “Инспекторат” – МВР, в периода от 02.11.2018 г. - до 08.11.2018 г. е извършил проверка в структурите на ОД МВР – В. и РДПБЗН – В., по спазване на изискванията на Наредбата за административното обслужване при предоставяне на услуги.
С докладна записка рег.№ 369р-1254/16.01.2019 г. от комисар Я. Я. - директор на ОД МВР – В. до министъра на вътрешните работи, с копие до главния секретар на МВР, същият уведомява министъра на вътрешните работи за допуснати нарушения от страна на Н. Х., във връзка с разпоредената му проверка, изразяващи се в набиране на информация за дейността на проверяваната структура, посредством начини, които не кореспондират с обичайните норми на морал и поведение в противоречие с професионалната етика в МВР.
Изясняването на обстоятелствата, сочени в докладна записка рег.№ 369р-1254/16.01.2019 г. от комисар Я. Я. - директор на ОД МВР – В., е възложено на Дирекция “Инспекторат” – МВР.
С резолюция от 24.01.2019 г. на директора на Дирекция “Инспекторат” Николай Гешев, поставена върху докладната записка, проверката по случая е възложена лично на комисар С. Д., в качеството му на началник на Отдел 02 на Дирекция “Инспекторат” - МВР за становище.
Във връзка с извършена проверка относно докладна записка рег.№ 369р-1254/16.01.2019 г. на директора на ОД МВР – В. началникът на Отдел 02 на Дирекция “Инспекторат” - МВР - комисар С. Д. е изготвил становище с рег.№ 4575р-319/28.01.2019 г. до Директора на Дирекция “Инспекторат” на МВР Николай Гешев, с което е предложил да не се образува производство по реда на чл. 205, ал. 1 или ал. 2 от ЗМВР срещу Н. Х. - държавен инспектор в Отдел 02 на Дирекция “Инспекторат” - МВР, поради липса на данни за извършено дисциплинарно или друго нарушение по изнесените данни в докладната записка и преписката да бъде прекратена.
На 14.06.2019 г. директорът на Дирекция “Инспекторат” Николай Гешев е поставил резолюции върху становище с рег.№ 4575р-319/28.01.2019 г. „Съгласен с предложението“ и „За прилагане КД след изясняване на движението на преписката“.


При така изяснената фактическа обстановка Комисията установи следното от правна страна:

За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Николай Гешев в качеството си на Директор на Дирекция “Инспекторат” - МВР е лице, заемащо висша публична длъжност по смисъла на чл. 6, ал. 1, т. 29 от ЗПКОНПИ.
С оглед горното КПКОНПИ е компетентна да разгледа подадения сигнал.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 15 от ДР на ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
Съгласно чл. 93 от Правилника за устройството и дейността на Министерство на вътрешните работи Дирекция “Инспекторат” осъществява административен контрол върху дейността на служителите от МВР, като осъществява контрол за спазването на нормативните актове и актовете на министъра на вътрешните работи, на заместник-министрите, на главния секретар, на административния секретар и на ръководителите на структурите на МВР, оказва методическа помощ по организацията, стила и методите на работа на ръководния състав на структурите на МВР, анализира причините и условията за констатираните нарушения, предлага мерки за отстраняването им и за налагане на наказания,осъществява контрол и оказва методическа помощ на структурите на МВР в дейността им по противодействие и разкриване на нарушения на Етичния кодекс за поведение на държавните служители в МВР и на Кодекса за поведение на служителите в държавната администрация и по изясняване на сигнали за конфликт на интереси, координира, осъществява контрол и оказва методическа помощ на структурите на МВР в дейността по чл. 160а ЗМВР, извършва проверка по документи за достоверността на декларираните факти в декларациите за имуществото и доходите на ръководни служители.
Съгласно Раздел “Основни длъжностни задължения” от Специфична длъжностна характеристика на длъжността “директор” на Дирекция “Инспекторат”, директорът на дирекцията осъществява общото и непосредственото ръководство, като ръководи, планира, организира и отговаря за дейността на дирекцията, организира изпълнението на заповедите, поставени от министъра на вътрешните работи, съгласува дейността на дирекцията с ръководството на МВР и организира взаимодействието с други структури на МВР при изпълнението на конкретно възложени задачи, ръководи, организира, координира и контролира дейността на отделите при подготовката и извършването на различни видове проверки.
В изпълнение на правомощията си произтичащи от Правилника за устройството и дейността на Министерство на вътрешните работи и длъжностната си характеристика Николай Гешев в качеството си на Директор на Дирекция “Инспекторат” на МВР, с резолюция от 24.01.2019 г., е възложил на началника на Отдел 02 на Дирекция “Инспекторат” на МВР изясняването на обстоятелствата, сочени в докладна записка рег.№ 369р-1254/16.01.2019 г. на директор на ОД МВР – В., свързани с твърдения за неправомерни действия от страна на държавен инспектор Н. Х., при извършването на проверка в структурите на ОД МВР – В. и РДПБЗН – В., по спазване на изискванията на Наредбата за административното обслужване при предоставяне на услуги.
На 14.06.2019 г. директорът на Дирекция “Инспекторат” Николай Гешев е поставил резолюции върху становище с рег.№ 4575р-319/28.01.2019 г. „Съгласен с предложението“ и „За прилагане КД след изясняване на движението на преписката“.
В хода на производството не се установи родство по права линия, по съребрена линия - до четвърта степен включително, както и по сватовство - до втора степен включително между Николай А. Гешев и Н. Х., което от своя страна налага извода за липса на свързаност между тях, по смисъла на §1, т. 15, б.“а“ от ДР на ЗПКОНПИ. 
Липсата на свързаност от своя страна налага извода за липса на частен интерес при възлагането на извършване на проверка по твърденията в докладна записка рег.№ 369р-1254/16.01.2019 г. на директор на ОД МВР – В., свързани с действия от страна на държавен инспектор Н. Х., при извършването на проверка в ОД МВР – В., по спазване на изискванията на Наредбата за административното обслужване при предоставяне на услуги.
Липсата на частен интерес от упражнените правомощия по служба от страна на лицето заемало висша публична длъжност Николай Гешев, негов или на свързани с него лица, води до липса на конфликт на интереси.
Предвид изложеното, се налага извода, че са налице два от елементите на състава на конфликт на интереси, а именно: лице заемащо висша публична длъжност и упражнени от лицето правомощия по служба. Липсва частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси, по отношение на Николай Гешев, в качеството му на лице, заемащо висша публична длъжност по смисъла на чл. 6, ал. 1, т. 29 от ЗПКОНПИ при възлагането на проверка по твърденията в докладна записка рег.№ 369р-1254/16.01.2019 г. на директор на ОД МВР – В. с резолюция от 24.11.2019 г.

Относно твърденията в сигнала, свързани с нарушения на Наредба № 8121з-406/14.04.2015 г. за условията и реда на провеждане на конкурс за преминаване в по-висока по вид длъжност на държавните служители в МВР при назначаване на служители в Дирекция “Инспекторат” при МВР, водещи до субективизъм и неправилност при провеждане на етап от конкурсната процедура, свързана с проверка на професионални знания на кандидата, не е от компетентнстта на КПКОНПИ.
Относно твърденията за нарушения във връзка с проведената конкурсна процедура на основание Заповед № 8121К-13965/20.11.2019 г. на министъра на вътрешните работи, сигналът следва да се препрати на министъра на вътрешните работи по компетентност.
Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,

РЕШИ:

НЕ УСТАНОВЯВА конфликт на интереси по отношение на Николай Гешев с ЕГН **********, Директор на Дирекция „Инспекторат“ при МВР, и в това му качество лице, заемащо висша публична длъжност по чл. 6, ал. 1, т. 29 от ЗПКОНПИ, във връзка с резолюции от 24.01.2019 г. и 14.06.2019 г.  относно проверка по докладна записка рег.№ 369р-1254/16.01.2019 г. на директор на ОД МВР – В., поради липса на частен интерес, негов или на свързано с него лице по смисъла на § 1, т. 15, б.“а“ от ДР на ЗПКОНПИ.

На основание чл.47, ал.5 от ЗПКОНПИ препраща сигнал с рег. № ЦУ 01/С-965 от 31.12.2019 г. на КПКОНПИ на Министъра на вътрешните работи, по компетентност. 

Препис от Решението да се изпрати на Софийска градска прокуратура, с оглед преценка за реализиране на правомощията по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.




	КОМИСИЯ:

		ПРЕДСЕДАТЕЛ:………………….……….……/СОТИР ЦАЦАРОВ/

ЗАМЕСТНИК-ПРЕДСЕДАТЕЛ:………………/АНТОН СЛАВЧЕВ/

ЧЛЕН:………………………………..…..../ АНТОАНЕТА ЦОНКОВА/

ЧЛЕН:………………………………………..…..../ ПЛАМЕН ЙОЦОВ/

ЧЛЕН:…………………………………….……..../СИЛВИЯ КЪДРЕВА/

